Христо Радевски
Умният чудак

chitanka.info

Казват, по земята бродел

някакъв човек чудат.

Зиме той по риза ходел,

лете — във кожух мъхнат.

Сутрин стане ли — ще каже:

„Лека нощ, приятен сън!“

Вечер казва пък:

                        „Добрутро!

Вече съмнало навън!“

После с вакса се измива

и закусва печен сняг.

Нейде заднишком отива,

заднишком се връща пак.

Ходил, казва, по небето

гъби ужким да бере.

Носи си вода в решето —

книгите си да пере.

Здрав ли е —

тъжи и жали,

болен ли е — смей се с глас…

Вий не сте ли го видяли

някъде измежду вас?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.